b'\n_START_ARTICLE_\nSami Helenius\n_START_SECTION_\nUran alku\n_START_PARAGRAPH_\nHelenius on Hyvink\xc3\xa4\xc3\xa4n J\xc3\xa4\xc3\xa4-Ahmojen kasvatti. H\xc3\xa4n kuitenkin siirtyi my\xc3\xb6hemm\xc3\xa4ll\xc3\xa4 i\xc3\xa4ll\xc3\xa4 Helsingin Jokereihin, joissa pelasi A-junioreiden riveiss\xc3\xa4 kaksi ottelua kaudella 1990\xe2\x80\x931991. Lis\xc3\xa4ksi h\xc3\xa4n pelasi kauden p\xc3\xa4\xc3\xa4tteeksi kaksi karsintaottelua. Seuraavalla kaudella Jokerit pelasi junioritasolla I-divisioonassa, jossa Helenius pelasi kolme ottelua tehden kaksi maalia sek\xc3\xa4 kaksi sy\xc3\xb6tt\xc3\xb6pistett\xc3\xa4. H\xc3\xa4n p\xc3\xa4\xc3\xa4si my\xc3\xb6s debytoimaan p\xc3\xa4\xc3\xa4sarjatasolla Jokereiden edustusjoukkueen paidassa. Suurimman osan kaudesta h\xc3\xa4n kuitenkin pelasi lainalla Vantaa HT:ssa maan silloisella toiseksi korkeimmalla sarjatasolla I-divisioonassa._NEWLINE_Calgary Flames varasi Heleniuksen viidennell\xc3\xa4 kierroksella 102. pelaajana vuoden 1992 NHL:n varaustilaisuudessa._NEWLINE_Kaudeksi 1993\xe2\x80\x931994 Helenius siirtyi Jokereista Reipas Lahden joukkueeseen. H\xc3\xa4n pelasi Reippaan junioreissa yhden ottelun, mutta onnistui vakiinnuttamaan paikkansa Reippaan edustusjoukkueen kokoonpanossa. H\xc3\xa4n pelasi SM-liigassa 37 runkosarjaottelua, joissa h\xc3\xa4n teki kaksi maalia sek\xc3\xa4 kolme sy\xc3\xb6tt\xc3\xb6pistett\xc3\xa4. Kauden p\xc3\xa4\xc3\xa4tteeksi h\xc3\xa4n pelasi viel\xc3\xa4 liigakarsinnoissa kuusi ottelua, joissa j\xc3\xa4i pisteitt\xc3\xa4 sek\xc3\xa4 ker\xc3\xa4si 16 j\xc3\xa4\xc3\xa4hyminuuttia.\n_START_SECTION_\nPohjois-Amerikka\n_START_PARAGRAPH_\nHelenius teki Reippaan kauden p\xc3\xa4\xc3\xa4ttymisen j\xc3\xa4lkeen sopimuksen h\xc3\xa4net varanneen Calgary Flamesin kanssa. Kaudeksi 1994\xe2\x80\x931995 h\xc3\xa4n siirtyi Flamesin AHL-farmiseura Saint John Flamesiin. H\xc3\xa4n pelasi ensimm\xc3\xa4isell\xc3\xa4 Pohjois-Amerikan kaudellaan 69 ottelua, joissa teki kaksi maalia sek\xc3\xa4 sai viisi sy\xc3\xb6tt\xc3\xb6pistett\xc3\xa4. Lis\xc3\xa4ksi h\xc3\xa4nelle kertyi 217 rangaistusminuuttia. Toisella kaudellaan Helenius sai 68 ottelussa kolme sy\xc3\xb6tt\xc3\xb6pistett\xc3\xa4 sek\xc3\xa4 231 minuutin edest\xc3\xa4 rangaistuksia. Kauden p\xc3\xa4\xc3\xa4tteeksi h\xc3\xa4n p\xc3\xa4\xc3\xa4si pelaamaan my\xc3\xb6s kymmenen pudotuspeliottelua._NEWLINE_Kaudella 1996\xe2\x80\x931997 Helenius p\xc3\xa4\xc3\xa4si debytoimaan NHL:ss\xc3\xa4. H\xc3\xa4n pelasi Flamesin riveiss\xc3\xa4 kolme ottelua, joissa sai my\xc3\xb6s ensimm\xc3\xa4isen tehopisteens\xc3\xa4 sy\xc3\xb6tt\xc3\xb6pisteen muodossa. Suurimman osan kaudesta h\xc3\xa4n kuitenkin pelasi j\xc3\xa4lleen farmissa, jossa h\xc3\xa4n edusti Saint John Flamesia 72 runkosarjaottelussa tehoin 5+10=15. H\xc3\xa4n ker\xc3\xa4si j\xc3\xa4lleen yli 200 rangaistusminuuttia. H\xc3\xa4net valittiin kauden aikana pelaamaan AHL:n t\xc3\xa4hdist\xc3\xb6ottelussa. Kauden 1997\xe2\x80\x931998 Helenius joutui pelaamaan j\xc3\xa4lleen kokonaisuudessaan farmin puolella. H\xc3\xa4n pelasi Saint Johnissa 63 ottelua, jonka lis\xc3\xa4ksi joutui kymmenen pelin ajaksi my\xc3\xb6s IHL:\xc3\xa4\xc3\xa4n Las Vegas Thunderiin._NEWLINE_Helenius aloitti kauden 1998\xe2\x80\x931999 Calgaryn organisaatiossa, jossa p\xc3\xa4\xc3\xa4si pelaamaan nelj\xc3\xa4 NHL-ottelua. My\xc3\xb6hemmin kauden aikana h\xc3\xa4net kaupattiin Tampa Bay Lightningiin, jossa h\xc3\xa4n pelasi my\xc3\xb6s nelj\xc3\xa4 ottelua onnistuen tekem\xc3\xa4\xc3\xa4n NHL-uransa ensimm\xc3\xa4isen maalin._NEWLINE_Seuraavaksi kaudeksi 1999\xe2\x80\x932000 Helenius teki sopimuksen Colorado Avalanchen kanssa. H\xc3\xa4n p\xc3\xa4\xc3\xa4si pelaamaan joukkueessa 33 ottelua, joissa j\xc3\xa4i ilman pisteit\xc3\xa4 ja ker\xc3\xa4si 46 j\xc3\xa4\xc3\xa4hyminuuttia. H\xc3\xa4n pelasi kauden aikana my\xc3\xb6s Avalanchen farmijoukkueessa Hershey Bearsissa. Siell\xc3\xa4 h\xc3\xa4n pelasi 12 peli\xc3\xa4 saaden tililleen yhden sy\xc3\xb6tt\xc3\xb6pisteen. H\xc3\xa4n pelasi my\xc3\xb6s yhdeks\xc3\xa4n pudotuspeliottelua, joissa kertyi 40 rangaistusminuuttia._NEWLINE_Coloradosta Helenius siirtyi Dallas Starsiin, jonka riveiss\xc3\xa4 pelasi koko kauden 2000\xe2\x80\x932001 NHL:n puolella saaden tilastoihinsa 57 NHL-ottelua tehoin 1+2=3. Lis\xc3\xa4ksi h\xc3\xa4n pelasi uransa ensimm\xc3\xa4isen NHL:n pudotuspeliottelun. Kaudella 2001\xe2\x80\x932002 Helenius p\xc3\xa4\xc3\xa4si pelaavaan kokoonpanoon 39 ottelussa. Kausi 2002\xe2\x80\x932003 oli Heleniuksen viimeinen NHL:ss\xc3\xa4. H\xc3\xa4n pelasi Dallasissa viisi ottelua, jonka j\xc3\xa4lkeen h\xc3\xa4net kaupattiin Chicago Blackhawksiin. Chicagoa Helenius edusti kymmeness\xc3\xa4 peliss\xc3\xa4 saaden tilastoihin yhden sy\xc3\xb6tt\xc3\xb6pisteen sek\xc3\xa4 28 rangaistusminuuttia._NEWLINE_Yhteens\xc3\xa4 Helenius pelasi NHL-uransa aikana 155 ottelua. H\xc3\xa4n teki niiss\xc3\xa4 kaksi maalia sek\xc3\xa4 sai nelj\xc3\xa4 sy\xc3\xb6tt\xc3\xb6pistett\xc3\xa4. Lis\xc3\xa4ksi h\xc3\xa4nelle kertyi yhteens\xc3\xa4 260 rangaistusminuuttia. H\xc3\xa4n pelasi my\xc3\xb6s yhden pudotuspeliottelun, jossa j\xc3\xa4i pisteitt\xc3\xa4.\n_START_SECTION_\nPaluu Suomeen\n_START_PARAGRAPH_\nHelenius l\xc3\xa4hti Pohjois-Amerikasta siirrytty\xc3\xa4\xc3\xa4n kaudeksi 2003\xe2\x80\x932004 takaisin Suomeen ja Jokereihin, jossa h\xc3\xa4net valittiin heti joukkueen kapteeniksi. Paluukaudellaan h\xc3\xa4n pelasi 55 runkosarjaottelua, joissa sai yhden sy\xc3\xb6tt\xc3\xb6pisteen sek\xc3\xa4 103 rangaistusminuuttia. Jokereista Helenius siirtyi seuraavaksi kaudeksi Tampereen Ilvekseen, jossa pelasi 53 runkosarja- sek\xc3\xa4 seitsem\xc3\xa4n pudotuspeliottelua._NEWLINE_Helenius siirtyi kaudeksi 2005\xe2\x80\x932006 Lahteen Pelicansin joukkueeseen kaksivuotisella sopimuksella. H\xc3\xa4n pelasi 53 ottelua tehden yhden maalin. Samoin seuraavalla kaudella h\xc3\xa4n pelasi 53 ottelua ja teki yhden maalin. Lis\xc3\xa4ksi h\xc3\xa4n sai rangaistuksia 126 minuutin edest\xc3\xa4. H\xc3\xa4n pelasi my\xc3\xb6s kuudessa pudotuspeliotterlussa, joissa k\xc3\xa4rsi yhden kahden minuutin rangaistuksen ja j\xc3\xa4i pisteitt\xc3\xa4._NEWLINE_Kahden Pelicansissa Pelicansissa pelatun kauden j\xc3\xa4lkeen Helenius palasi j\xc3\xa4lleen takaisin Jokereihin, joissa h\xc3\xa4n pelasi 49 ottelua runkosarjassa. H\xc3\xa4n ker\xc3\xa4si per\xc3\xa4ti 198 rangaistusminuuttia ja oli koko liigan eniten rangaistu pelaaja. Seuraavalla kaudella 2008\xe2\x80\x932009 Helenius sai tiputettua j\xc3\xa4\xc3\xa4hym\xc3\xa4\xc3\xa4r\xc3\xa4ns\xc3\xa4 45 ottelussa 76 minuuttiin._NEWLINE_Helenius aloitti kauden 2009\xe2\x80\x932010 pelaten Jokereissa. H\xc3\xa4net lainattiin syyskuussa loukkaantusmisten vuoksi pulassa olleeseen Pelicansiin kahden ottelun mittaisella sopimuksella. H\xc3\xa4n palasi t\xc3\xa4m\xc3\xa4n j\xc3\xa4lkeen takaisin Jokereihin, joissa pelasi yhteens\xc3\xa4 14 ottelua ennen kuin h\xc3\xa4net lainattiin  marraskuussa uudelleen Pelicansiin, t\xc3\xa4ll\xc3\xa4 kertaa koko loppukauden kattavalla sopimuksella. Helenius pelasi Jokereissa 34 ottelua saaden kaksi sy\xc3\xb6tt\xc3\xb6pistett\xc3\xa4. Kauden p\xc3\xa4\xc3\xa4tteeksi Helenius oli toista kertaa urallaan SM-liigan eniten rangaistusminuutteja ker\xc3\xa4nnyt pelaaja. H\xc3\xa4n otti Jokereissa ja Pelicansissa yhteens\xc3\xa4 192 minuuttia rangaistuksia. Helenius lopetti pelaajauransa kev\xc3\xa4\xc3\xa4n j\xc3\xa4lkeen.\n_START_SECTION_\nMaajoukkueura\n_START_PARAGRAPH_\nHelenius edusti Suomen maajoukkuetta vuoden 1993 nuorten maailmanmestaruuskilpailuissa. H\xc3\xa4n teki turnauksen seitsem\xc3\xa4ss\xc3\xa4 ottelussa yhden sy\xc3\xb6tt\xc3\xb6pisteen._NEWLINE_Nuorten MM-kilpailujen j\xc3\xa4lkeen kesti 11 vuotta ennen kuin HGelenius p\xc3\xa4\xc3\xa4si debytoimaan my\xc3\xb6s aikuisten maajoukkueessa maailmanmestaruuskilpailuja edelt\xc3\xa4neell\xc3\xa4 maajoukkueleirill\xc3\xa4. Helenius valittiin mukaan Suomen lopulliseen joukkueeseen vuoden 2003 maailmanmestaruuskilpailuihin. H\xc3\xa4n pelasi turnauksessa kaksi ottelua j\xc3\xa4\xc3\xa4den niiss\xc3\xa4 ilman tilastomerkint\xc3\xb6j\xc3\xa4._NEWLINE_My\xc3\xb6hemmin Helenius on esiintynyt Suomen maajoukkuepaidassa kahdesti Euro Hockey Tour -turnauksessa kausien 2003\xe2\x80\x932004 sek\xc3\xa4 2006\xe2\x80\x932007 aikana. Varsinaisissa arvokisoissa h\xc3\xa4n ei kuitenkaan en\xc3\xa4\xc3\xa4 pelannut.\n_START_SECTION_\nValmennusura\n_START_PARAGRAPH_\nKaudeksi 2010\xe2\x80\x932011 Helenius siirtyi Suomi-sarjassa pelaavan HC Keski-Uusimaan valmentajaksi. H\xc3\xa4n valmensi joukkueessa kuitenkin vain yhden kauden ajan. T\xc3\xa4m\xc3\xa4n j\xc3\xa4lkeen h\xc3\xa4n on valmentanut Jokerien C-junioreita sek\xc3\xa4 Viron alle 18- ja alle 20-vuotiaiden juniorimaajoukkueita.\n_START_SECTION_\nMuuta\n_START_PARAGRAPH_\nHelenius valittiin kunnallisvaaleissa 2008 J\xc3\xa4rvenp\xc3\xa4\xc3\xa4n kaupunginvaltuustoon Kansallisen Kokoomuksen listalta. H\xc3\xa4n sai 155 \xc3\xa4\xc3\xa4nt\xc3\xa4. Helenius julkaisi Kasino Curt -sivuston 25. lokakuuta 2017.'